## Odluka Ustavnog suda Republike Hrvatske broj: U-IIIVs-3215/2008 od 4. prosinca 2008

### NN 148/2008 (19.12.2008.), Odluka Ustavnog suda Republike Hrvatske broj: U-IIIVs-3215/2008 od 4. prosinca 2008

USTAVNI SUD REPUBLIKE HRVATSKE

4086

Ustavni sud Republike Hrvatske, u Drugom vijeću za odlučivanje o ustavnim tužbama, u sastavu sutkinja Agata Račan, predsjednica Vijeća, te suci Snježana Bagić, Slavica Banić, Mario Jelušić, Željko Potočnjak i Duška Šarin, članovi Vijeća, odlučujući o ustavnoj tužbi koju su podnijeli J. B., D. B., I. B., I. M., R. M. i J. M., svi iz Š., koje zastupaju odvjetnici Zajedničkog odvjetničkog ureda Ž. Č. i D. Č. iz Š., na sjednici održanoj 4. prosinca 2008. godine, jednoglasno je donio

ODLUKU

I. Ustavna tužba se usvaja.

II. Ukida se:

a) rješenje Vrhovnog suda Republike Hrvatske broj: Kžzp-11/08-2 od 27. svibnja 2008. godine, i

b) rješenje Županijskog suda u Šibeniku broj: Kzp-2/08 od 27. ožujka 2008. godine.

III. Županijski sud u Šibeniku dužan je donijeti novo rješenje u najkraćem mogućem roku, ali ne duljem od trideset (30) dana, računajući od prvog idućeg dana nakon objave ove odluke u »Narodnim novinama«.

IV. Ova odluka objavit će se u »Narodnim novinama«.

Obrazloženje

1. Podnositelji su, na temelju članka 62. stavka 1. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst, u daljnjem tekstu: Ustavni zakon) u roku iz članka 64. Ustavnog zakona, podnijeli 10. srpnja 2008. godine pravodobnu i dopuštenu ustavnu tužbu protiv rješenja Vrhovnog suda Republike Hrvatske broj: Kžzp 11/08-2 od 27. svibnja 2008. godine.

2. Navedenim rješenjem Vrhovnog suda Republike Hrvatske odbijena je žalba podnositelja izjavljena protiv rješenja Županijskog suda u Šibeniku broj: Kzp-2/08 od 27. ožujka 2008. godine, kojim je podnositeljima odbijen kao neosnovan zahtjev za zaštitu prava na suđenje u razumnom roku, u kaznenom predmetu Općinskog suda u Šibeniku broj: K-569/03, protiv optuženika D. P. i S. T., zbog kaznenog djela iz članka 272. stavka 4. u vezi stavka 2. Kaznenog zakona (»Narodne novine« broj 110/97., 27/98., 50/00., 129/00., 51/01. i 105/04.).

3. Podnositelji smatraju da su im osporenim rješenjima povrijeđena ustavna prava zajamčena člankom 14. stavkom 2. i člankom 29. stavkom 1. Ustava Republike Hrvatske (»Narodne novine« broj 41/01. – pročišćeni tekst). Navode, u bitnome, kako je pogrešno pravno stajalište da oštećenici kao tužitelji nemaju pravo na zaštitu prava na suđenje u razumnom roku zato što nisu podnijeli imovinskopravni zahtjev u kaznenom postupku. Predlažu Ustavnom sudu da ukine osporena rješenja te vrati predmet na ponovni postupak Županijskom sudu u Šibeniku.

4. ČINJENICE VAŽNE ZA USTAVNOSUDSKI POSTUPAK

Ustavni sud je u postupku pokrenutom ustavnom tužbom, na temelju navoda ustavne tužbe te uvida u spis Županijskog suda u Šibeniku broj: Kzp-2/08, utvrdio pravno relevantne činjenice za odlučivanje o povredi ustavnog prava podnositelja, zajamčenog člankom 29. stavkom 1. Ustava Republike Hrvatske.

4.1. KAZNENI POSTUPAK

Podnositelji su 23. rujna 2003. godine, pred Općinskim sudom u Šibeniku, kao oštećenici, preuzeli kazneni progon protiv drugooptuženika S. T. nakon što je taj Sud rješenjem K-213/01 od 10. rujna 2003. godine obustavio kazneni postupak protiv njega zbog odustanka Općinskog državnog odvjetništva u Šibeniku od njegovog kaznenog progona. Kazneni postupak je i dalje bio u tijeku u vrijeme donošenja odluke Županijskog suda u Šibeniku o zaštiti prava na suđenje u razumnom roku.

4.2. POSTUPAK ZA ZAŠTITU PRAVA NA SUĐENJE U RAZUMNOM ROKU (VOĐEN PRED ŽUPANIJSKIM SUDOM U ŠIBENIKU I VRHOVNIM SUDOM REPUBLIKE HRVATSKE)

Podnositelji su 13. ožujka 2008. godine podnijeli Županijskom sudu u Šibeniku zahtjev za zaštitu prava na suđenje u razumnom roku na temelju odredbe članka 27. Zakona o sudovima (»Narodne novine« broj 150/05. i 16/07.). Rješenjem tog Suda, broj: Kzp-2/08 od 27. ožujka 2008. godine, odbijen je zahtjev podnositelja kao neosnovan, s obrazloženjem da pravo na zaštitu prava na suđenje u razumnom roku u kaznenom postupku imaju samo okrivljenici, te oštećenici koji su podnijeli imovinskopravni zahtjev, u kojem slučaju se u kaznenom postupku odlučuje o pravima građanskopravne prirode.

Vrhovni sud Republike Hrvatske se suglasio s navedenim pravnim stajalištem Županijskog suda u Šibeniku odbijajući žalbu podnositelja protiv spomenutog rješenja tog Suda kao neosnovanu svojim rješenjem broj: Kžzp 11/08-2 od 27. svibnja 2008. godine.

5. PRAVO VAŽNO ZA USTAVNOSUDSKI POSTUPAK

Mjerodavno pravo sadržano je u odredbi članka 29. stavka 1. Ustava.

Ustavna tužba je osnovana.

6. Razloge zbog kojih stajalište sudova navedeno u točki 4.2. ovog obrazloženja smatra povredom ustavnog prava podnositelja zajamčenog odredbom članka 29. stavka 1. Ustava Ustavni sud je podrobno obrazložio u odluci broj: U-IIIVs-3511/2006 od 22. listopada 2008. godine, objavljenoj u »Narodnim novinama« broj 131/08.

7. Slijedom navedenog, na temelju odredaba članaka 73. i 76. stavaka 1. i 2. Ustavnog zakona, donesena je odluka kao u točkama I. i II. izreke, a na temelju odredaba članka 31. stavaka 4. i 5. Ustavnog zakona, donesena je odluka kao u točki III. izreke.

8. Objava odluke (točka IV. izreke) temelji se na odredbama članka 29. Ustavnog zakona.

9. Predsjednik Županijskog suda u Šibeniku dužan je dostaviti Ustavnom sudu pisanu obavijest o datumima donošenja i otpreme rješenja u roku osam (8) dana od dana njegove otpreme, a najkasnije osam (8) dana od isteka roka određenog u točki III. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

Broj: U-IIIVs-3215/2008
Zagreb, 4. prosinca 2008.

USTAVNI SUD REPUBLIKE HRVATSKE

Predsjednica Vijeća
Agata Račan, v. r.

Odluka, NN 148/2008-4086